Document ID: 32013R1419

REGOLAMENT TA’ IMPLIMENTAZZJONI TAL-KUMMISSJONI (UE) Nru 1419/2013
tas-17 ta’ Diċembru 2013
dwar l-għarfien tal-organizzazzjonijiet tal-produtturi u l-organizzazzjonijiet interprofessjonali, l-estensjoni tar-regoli tal-organizzazzjonijiet tal-produtturi u tal-organizzazzjonijiet interprofessjonali u l-pubblikazzjoni ta’ prezzijiet skattaturi kif stipulat fir-Regolament (UE) Nru 1379/2013 tal-Parlament Ewropew u tal-Kunsill dwar l-organizzazzjoni komuni tas-swieq fil-prodotti tas-sajd u tal-akkwakultura
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1379/2013 tal-Parlament Ewropew u tal-Kunsill tal-11 ta’ Diċembru 2013 dwar l-organizzazzjoni komuni tas-swieq fil-prodotti tas-sajd u tal-akkwakultura (1), u b’mod partikolari l-Artikoli 21, 27 u 32 tiegħu,
Billi:
(1)
Ir-Regolament (UE) Nru 1379/2013 jistipula l-għarfien tal-organizzazzjonijiet tal-produtturi u l-organizzazzjonijiet interprofessjonali, l-estensjoni tar-regoli tal-organizzazzjonijiet tal-produtturi u tal-organizzazzjonijiet interprofessjonali u l-iffissar tal-prezzijiet li jiskattaw il-mekkaniżmu tal-ħżin.
(2)
Jeħtieġ li jiġu speċifikati l-limiti taż-żmien, il-proċeduri u l-forma tal-applikazzjonijiet għall-għarfien u għall-irtirar tal-għarfien tal-organizzazzjonijiet tal-produtturi u l-organizzazzjonijiet interprofessjonali, u l-format, l-limiti taż-żmien u l-proċeduri biex l-Istati Membri jgħarrfu lill-Kummissjoni bid-deċiżjonijiet tagħhom li jagħtu jew jirtiraw l-għarfien.
(3)
Jeħtieġ li jiġu speċifikati l-format u l-proċedura tan-notifika li l-Istati Membri jridu jibagħtu lill-Kummissjoni biex jgħarrfuha dwar ir-regoli tal-organizzazzjonijiet tal-produtturi jew tal-organizzazzjonijiet interprofessjonali li beħsiebhom idaħħlu bħala regoli li jorbtu għall-organizzazzjonijiet kollha tal-produtturi jew għall-operaturi f’żona speċifika jew f’żoni speċifiċi.
(4)
Jeħtieġ li jiġi speċifikat il-format tal-pubblikazzjoni, min-naħa tal-Istati Membri, tal-prezzijiet skattaturi li l-organizzazzjonijiet tal-produtturi magħrufin fit-territorji tagħhom għandhom japplikaw.
(5)
Il-miżuri stipulati f’dan ir-Regolament huma skont l-opinjoni tal-Kumitat ta’ Eżaminazzjoni tal-prodotti tas-sajd u tal-akkwakultura,
ADOTTAT DAN IR-REGOLAMENT:
Artikolu 1
Definizzjonijiet
Għall-iskopijiet ta’ dan ir-Regolament, għandhom japplikaw id-definizzjonijiet li ġejjin:
(a)
“organizzazzjonijiet tal-produtturi” tfisser l-organizzazzjonijiet tal-produtturi fil-qasam tas-sajd u tal-akkwakultura u l-assoċjazzjonijiet tagħhom, stabbiliti skont l-Artikoli 6 u 9 tar-Regolament (UE) Nru 1379/2013;
(b)
“organizzazzjonijiet interprofessjonali” tfisser organizzazzjonijiet tal-operaturi stabbiliti skont l-Artikolu 11 tar-Regolament (UE) Nru 1379/2013.
Artikolu 2
Il-limiti taż-żmien, il-proċeduri u l-forma tal-applikazzjonijiet għall-għarfien tal-organizzazzjonijiet tal-produtturi u tal-organizzazzjonijiet interprofessjonali
1. Fi żmien tliet xhur minn meta tasal applikazzjoni għall-għarfien skont l-Artikoli 14 u 16 tar-Regolament (UE) Nru 1379/2013, l-Istat Membru kkonċernat għandu jinforma bil-miktub lill-organizzazzjoni tal-produtturi jew lill-organizzazzjoni interprofessjonali bid-deċiżjoni tiegħu. F’każ li l-għarfien jiġi miċħud, l-Istat Membru għandu jagħti r-raġunijiet għaċ-ċaħda.
2. Il-forma tal-applikazzjonijiet għall-għarfien tal-organizzazzjonijiet tal-produtturi u tal-organizzazzjonijiet interprofessjonali għandha tkun hekk kif stabbilit fl-Anness I.
Artikolu 3
Il-limiti taż-żmien u l-proċedura għall-irtirar tal-għarfien tal-organizzazzjonijiet tal-produtturi u tal-organizzazzjonijiet interprofessjonali
Meta Stat Membru jkun beħsiebu jirtira l-għarfien ta’ organizzazzjoni tal-produtturi jew ta’ organizzazzjoni interprofessjonali skont l-Artikolu 18 tar-Regolament (UE) Nru 1379/2013, għandu jinnotifika dan lill-organizzazzjoni kkonċernata flimkien mar-raġunijiet għall-irtirar. L-Istat Membru għandu jippermetti lill-organizzazzjoni tal-produtturi jew lill-organizzazzjoni interprofessjonali kkonċernata tissottometti l-osservazzjonijiet tagħha fi żmien xahrejn.
Artikolu 4
Il-format, il-limiti taż-żmien u l-proċeduri għall-komunikazzjoni tad-deċiżjonijiet għall-għoti jew l-irtirar tal-għarfien
1. Il-format tal-komunikazzjoni, min-naħa tal-Istati Membri, lill-Kummissjoni biex jgħarrfuha bid-deċiżjonijiet tagħhom li jagħtu jew li jirtiraw l-għarfien tal-organizzazzjonijiet tal-produtturi jew tal-organizzazzjonijiet interprofessjonali skont l-Artikoli 14, 16 jew 18 tar-Regolament (UE) Nru 1379/2013 għandu jkun hekk kif stabbilit fl-Anness II.
2. L-Istati Membri għandhom jittrażmettu l-komunikazzjoni ta’ deċiżjoni msemmija fl-ewwel paragrafu fi żmien xahrejn mid-data ta’ dik id-deċiżjoni.
3. Il-komunikazzjonijiet għandhom jiġu trażmessi fil-forma ta’ fajl XML wieħed għal kull komunikazzjoni. Il-fajl XML għandu jintbagħat lill-Kummissjoni bħala dokument mehmuż fll-indirizz tal-posta elettronika funzjonali li ġej: MARE-B2@ec.europa.eu bis-suġġett “Komunikazzjoni dwar l-organizzazzjonijiet tal-produtturi jew l-organizzazzjonijiet interprofessjonali”.
Artikolu 5
Il-format u l-proċedura tan-notifika mill-Istati Membri tar-regoli li beħsiebhom idaħħlu bħala regoli li jorbtu għall-produtturi jew l-operaturi kollha.
1. Il-format tan-notifika li l-Istati Membri jridu jibagħtu lill-Kummissjoni biex jgħarrfuha dwar ir-regoli tal-organizzazzjonijiet tal-produtturi jew tal-organizzazzjonijiet interprofessjonali li beħsiebhom idaħħlu bħala regoli li jorbtu għall-produtturi jew l-operaturi kollha f’żona speċifika jew f’żoni speċifiċi, kif stipulat fl-Artikoli 22 u 23 tar-Regolament (UE) Nru 1379/2013, għandu jkun kif stabbilit fl-Anness III.
2. L-Istati Membri għandhom jibagħtu notifika lill-Kummissjoni mill-inqas xahrejn qabel id-data prevista għad-dħul fis-seħħ tal-estensjoni tar-regoli.
3. Kull modifika prevista tar-regoli li ddaħħlu bħala regoli li jorbtu għall-produtturi jew l-operaturi kollha għandhom jiġu nnotifikati f’konformità mal-paragrafi 1 u 2.
Artikolu 6
Il-format tal-pubblikazzjoni tal-prezzijiet skattaturi
Il-format tal-pubblikazzjoni, min-naħa tal-Istati Membri, tal-prezzijiet skattaturi msemmija fl-Artikolu 31(4) tar-Regolament (UE) Nru 1379/2013 għandu jkun kif stabbilit fl-Anness IV ta’ dan ir-Regolament.
Artikolu 7
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu jibda japplika mill-1 ta’ Jannar 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta’ Diċembru 2013.

Labels: 2
9
6